**מַיְס אל-גַ֫'בַּל** (בערבית: **ميس الجبل**) הוא כפר לבנוני בנפת מרג' עיון, מחוז א-נבטיה שבדרום לבנון, במרחק 114 ק"מ מביירות.

מסגד עלי בן עבד אל-עאלי אל-מיסי

היסטוריה
--------

בשנת 1596 היה הכפר תחת שלטון האימפריה העות'מאנית, מחוז משנה של תבנין, במחוז צפת. באותה שנה היו במיס אל-ג'בל 75 משקי בית. כל האוכלוסייה הייתה מוסלמית. תושבי הכפר שילמו מס קבוע של 25% על מוצרים חקלאיים כגון חיטה, שעורה, וגידולי קיץ. האוכלוסייה התפרנסה מגידול עצי זית, ירקות, גן פירות, וגידול עיזים.

בית הספר של מיס אל-ג'בל, שהיה קרוי "אל-דין", שגשג לאחר הידרדרות בית הספר ג'זין. הוא נוסד על ידי שייח' עלי בן עבד אל-מיסי, שנפטר בשנת 1526, ונקרא על ידי האימאם שייח' זיין אלדין בן עלי אל-דין.

בשנת 1881 ערכה הקרן לחקר ארץ ישראל מיפוי ארכאולוגי באזור הכפר. נמצאו בכפר שרידי עתיקות שכללו בית עתיק. בצד המזרחי של הכפר נתגלו שני סרקופגים. בנוסף, נחשפה ליד הכפר בריכה, ושלושה מעיינות בצפון הכפר, בנוסף למספר בורות מים.

הנרי בייקר טריסטראם, במסעותיו בשנים 1863–1864 בלבנט, ציין שמיס הוא אתר אהוב על תיירים. וכאן לראשונה זכתה משלחתו לראות את אייל הכרמל, שהוחרד מרבצו פעמיים, עד שלא יכלו לטעות בזיהויו.

בשנת 1932 נערך מפקד אוכלוסין רשמי, שהצביע על 1,800 תושבים.

בכפר קיים מקדש שיעי לחברו של הנביא אבו ד'ר אלע'פארי. מקדש שיעי נוסף לאבו דאר נמצא באזור שרידי העיר צרפת.

### במאה העשרים

לאחר הבחירות לפרלמנט בשנת 1960, הוקמה מועצת עיריית מיס אל-ג'בל. ב-1964 הובילו המאמצים של מועצת העיר לחלוקת העיר לשכונות מזרח ומערב.

בשנת 1972 הכפר חולק מנהלית לארבע שכונות, כל אחת לשכונה נבחרת. בשנת 2001 נבחר מיס אל-ג'בל למועצה עירונית של 18 חברים ושש נשים.

עד שנת 1962 ההוראה בבתי ספר של הכפר הייתה מוגבלת לשפה הערבית ולכלליה, לימוד הקוראן ודקלום. בין התלמידים שהתגלו בחינוך בבתי הספר הללו נמצאים שייח' אבראהים חבחב, שייח' עקיל המדאני (عقيل همداني), מוחמד איבראהים קארוט ושייח' מוחמד המדאני שנפטר בשנת 1963. מותו היה עד לסוף סוג זה של חינוך, וגם נוסד בשנת 1978 בית ספר פרטי בשם "בית הספר לחינוך המודרני".

המשפחות החשובות ביותר בכפר הן: אַאל עמאר, שקיר, קבלאן, וחמדאן. משפחת אַאל עמאר מונה 1,779 נפש, משפחת שקיר מונה 1,539 נפש, משפחת קבלאן מונה 1,269 נפש ומשפחת חמדאן מונה 1,211 נפש.

בכפר מתגוררים יותר מ-20,000 תושבים.

במהלך מלחמת חרבות ברזל תקף צה"ל מספר פעמים מחבלי חזבאללה אשר הסתתרו בכפר בעזרת כלי טיס בלתי מאויש.

אתרים בכפר
----------

מסגד אימאם עלי נמצא ברובע המערבי (נהרס לחלוטין במלחמת לבנון השנייה) ונוסף מסגד בשם "מר פטימה זאהרה".

היה בכפר בית חולים פרטי שנסגר על ידי צה"ל והוא נמצא תחת תיקונים. קיים גם בית החולים הממשלתי הממוקם מצפון לכיוון העיירה חולא, שיכול להכיל כ-60 מיטות. ישנן שתי מרפאות המנוהלות על ידי הצלב האדום ועל ידי משרד הרווחה הלבנוני.

נכון ל-2006 יש בכפר שלושה בתי ספר, שניים ציבוריים (בהם 435 תלמידים) ואחד פרטי (בו 114 תלמידים).

פעילות צבאית ומבצעים בשטח הכפר
------------------------------

### 1948

ב-23 בנובמבר 1948 הפציצו מטוסי חיל האוויר הישראלי את הכפר, וב-25 בדצמבר 1948 פוצצו כוחות צה"ל מספר בתים בשטח הכפר.

### 1965

ב-27 באוקטובר 1965 ערכה חטיבת גולני בכפר פעולת התראה ("מבצע מאזניים"), לאחר שמחבלי פת"ח חדרו לישראל דרך כפר זה. בפעולה פוצצו שלוש בארות מים בכפר.

### 1978

במבצע ליטני חדר צה"ל לחלקה הדרומי של לבנון עד לנהר הליטני, והחזיק בשטח זה במשך כשלושה חודשים, כולל שטח הכפר, עד לנסיגתו חזרה לגבול הבין-לאומי.

### מלחמת לבנון השנייה (2006)

במלחמת לבנון השנייה התנהלו קרבות קשים מאוד לאורך כל המלחמה בגזרת מיס אל-ג'בל.

ב-2 באוגוסט 2006 כוחות הקרקע של צה"ל המשיכו בהשתלטות על כפרים בדרום לבנון: מיס אל-ג'בל, מוחייביב ובלידא, בגזרה המזרחית, וכן א-טייבה, אל-עדיסה ורב א-ת'לאת'ין, ממערב למטולה, כמו גם עייתא א-שעב, מארון א-ראס ובינת ג'בייל. במהלך הלחימה תפסו הלוחמים אמצעי לחימה רבים והשמידו משגר רקטות. חייל נפצע קשה ועוד 2 נפצעו קל בקרבות בכפר מחיביב שבגזרה המזרחית. בקרבות נהרגו 10 מחבלי חזבאללה.

במהלך 3 באוגוסט 2006 פעלו כוחות קרקעיים רחבים בדרום לבנון. הכוחות תפסו עמדות שליטה במיס אל-ג'בל ובכפרים מוחייביב, בלידא, שיחין, רג'מיל ומג'דל זון בגזרה המזרחית בדרום לבנון. במקביל, ביססו הכוחות את אחיזתם בכפרים א-טייבה, אל-עדיסה ורב א-ת'לאת'ין, ממערב למטולה, ובכפרים עייתא א-שעב, מארון א-ראס ובינת ג'בייל.

לדברי אל"ם מוטי כידור, מח"ט חטיבה 401 בתקופת מלחמת לבנון השנייה "ב-9 באוגוסט 2006 באזור מיס אל-ג'בל, פגע אחד הטנקים בארבעה מחבלים והרגם, וטנק אחר, שהותקף בנ"ט, הרג עוד שלושה מחבלים".

חטיבת גולני החלה במבצע במרחב הכפר במטרה להשמיד תשתיות חזבאללה.

גדוד המח"ץ (605) מחיל הנדסה, הוקפץ למלחמה לאחר שלחם בגזרת רמאללה במשך 3 חודשים. תחילה פרץ הגדוד את הציר המוביל למוחייביב. לאחר מכן, פרץ מעבר לחטיבת הנח"ל וכבש לצידה, ככוח חי"ר את מיס אל-ג'בל, פוצץ והרס תשתיות בכפר וחילץ, במשך יממה, תחת אש כוח טנקים שנתקל בקסבה של הכפר.

### 2009

כלי תקשורת בלבנון דיווחו ב-18 באוקטובר 2009, כי אמצעי ריגול ששתלו כוחות הביטחון הישראליים בדרום לבנון פוצצו יום קודם לכן בחצות. על פי הדיווח, אחד המכשירים נמצא באזור מיס אל-ג'בל ופוצץ, ככל הנראה, בהפעלה מרחוק על ידי כלי טיס ישראלי.

### 2017

ב-22 בפברואר 2017 חזבאללה טען כי צה"ל התקין מכשירי ריגול סלולריים באזור מיס אל-ג'בל.

ב-25 בפברואר 2017 עשרות תושבי הכפר הפגינו בגבול עם ישראל, ואחדים מהם חצו את הגבול. כוח צה"ל הרחיק אותם באמצעות ירי גז ועשן. בראש ההפגנה עמד חבר הפרלמנט הלבנוני מטעם החזבאללה, קאסם האשם.

### מבצע מגן צפוני (2018)

ביום השני למבצע מגן צפוני (5 בדצמבר 2018), החל צה"ל בחיפוש מנהרת טרור שנייה שיצאה מראמיה והגיעה בסמוך למושב זרעית, ובהמשך החלו פעולות לאיתור מנהרת טרור שלישית שיצאה ממיס אל-ג'בל.

מקורות בלבנון דיווחו באותו יום כי צה"ל העלה בלון תצפית מול מיס אל-ג'בל.

### מלחמת חרבות ברזל (2023)

לאחר מתקפת הפתע על ישראל ב-7 באוקטובר 2023 ופריצת מלחמת חרבות ברזל, הצטרף חזבאללה כחזית משנית למלחמה ותקף את ישראל בעשרות ואף מאות טילים וכטב"מים. במסגרת הלחימה בין צה"ל לחזבאללה, חיל האוויר הישראלי תקף בכפר לראשונה מאז 2006. בעקבות הלחימה ותקיפות צה"ל באזור, ברחו רוב תושבי הכפר צפונה.[דרוש מקור]

קישורים חיצוניים
----------------

ויקישיתוף מדיה וקבצים בנושא **מיס אל-ג'בל** בוויקישיתוף

הערות שוליים
------------

1. ↑  "מיס אל ג'בל" localiban.org/spip
2. ↑  Hütteroth and Abdulfattah, 1977, p. 181
3. ↑  הנרי בייקר טריסטראם, **מסע בארץ ישראל**, 2000, עמ' 432
4. ↑  במהלך השבת: צה"ל תקף במספר מרחבים בלבנון, באתר סרוגים
5. ↑  אלי לנדאו, כוחות צה"ל פוצצו בית ו-3 בארות בכפרי לבנון משם יצאו לחבל בישראל, מעריב, 29 באוקטובר 1965, המשך  
הרמטכ"ל: העבר הטוב של היחסים עם לבנון אינו פוטר אותה מאחריות לחבלות, דבר, 31 באוקטובר 1965
6. ↑  ללכת על הגבול: תצפיות על שדות הקרב ynet, יגאל צור, 16 באוקטובר 2006
7. ↑  חייל נפצע קשה בפעילות בגזרה המזרחית, ynet, ה-2 באוגוסט 2006
8. ↑  סיכום אירועי היממה האחרונה חיל האוויר, יומן אירועים, 3 באוגוסט 2006
9. ↑  "חמש עשרה חיילי מילואים נהרגו בדרום לבנון" nrg חדשות צבא וביטחון, אמיר בוחבוט, 10 באוגוסט 2006
10. ↑  גדוד המחץ חיל הנדסה קרבית
11. ↑  לבנון: ישראל פוצצה ציוד האזנה מחשש לחשיפתו, צה"ל נמנע מלהתייחס הארץ, אנשיל פפר, אבי יששכרוף, 19 באוקטובר 2009
12. ↑  "חזבאללה: צה"ל חצה את הגבול והתקין מכשירי ריגול בדרום לבנון וואלה, 22 בפברואר 2017
13. ↑  "ברקע המתיחות עם חיזבאלה: צה"ל פיזר עשרות בגבול לבנון" וואלה, אמיר בוחבוט, 25 בפברואר 2017
14. ↑  דניאל הרץ, ‏תיעוד לבנוני: מנהרת טרור נוספת נחשפה?, באתר כיכר השבת, 5 בדצמבר 2018.
15. ↑  דיווח בלבנון: צה"ל העלה בלון תצפית מול הכפר מיס אל ג'בל מבזק לייב, 5 בדצמבר 2018
16. ↑  דיווח בלבנון: תקיפה ישראלית בדרום המדינה